Mdluli gedagvaar vir onredelike vertraging | Maroela Media
Die bedrogverhoor van Richard Mdluli, die polisie se voormalige hoof van misdaadintelligensie, is vandeesweek wéér uitgestel omdat hy nie reageer het op die staat se dagvaarding oor onredelike vertraging nie.
Die saak teen Mdluli en sy medebeskuldigdes, die voormalige verkrygingsbestuurder Heine Barnard en voormalige finansiële hoof van die Staatsveiligheidsagentskap Solomon Lazarus, is tot 11 Mei 2022 uitgestel.
Sindisiwe Seboka, woordvoerder van die Nasionale Vervolgingsgesag se ondersoekdirektoraat, sê die saak is uitgestel omdat Mdluli versuim het om te reageer op die artikel 342A-aansoek wat die staat teen hom gebring het op gronde van onredelike vertraging.
Dié aansoek is gebring omdat Mdluli van plan is om 'n hersieningsaansoek in te dien teen sy voormalige werkgewer (die SAPD) ná sy aansoek om regskoste afgekeur is. "Al die beskuldiges in die saak is deur die SAPD in kennis gestel dat die agentskap nie hul regskoste sal finansier nie."
Mdluli en sy medebeskuldigdes staan tereg op aanklag van korrupsie, bedrog en diefstal wat met die plundery van die polisie se geheime geldfonds tussen 2008 en 2012 verband hou. Seboka het gesê die aanklagte teen Mdluli en sy medebeskuldigdes hou verband met beweringe van growwe misbruik van die polisie se geheime geldfonds.
Maroela Media het vroeër berig Mdluli het reeds vier keer tevore versuim om by die hof op te daag en het glo vorige hofverrigtinge misgeloop weens swak gesondheid. Hy het eindelik op 19 Junie 2021 in die hof verskyn nadat 'n lasbrief vir sy inhegtenisneming uitgereik is, maar dié is ook uitgestel. In Julie 2021 is die saak weer tot September 2021 uitgestel.
Pad gee mee ná KZN-vloede
Wat 'n grap! Die saak word weer vertraag omdat die beskuldigde nie reageer op die vertraging-klag nie. Zuma het iets om te leer hier…